Lars Løkke Rasmussen (V), 2010-01-20:
Hvad er hr. Villy Søvndals svar så?
Hvor stor er den sum?
Og hvad nu, hvis hovedstadsregionen heller ikke kan finde ud af at administrere den ordentligt, sådan at man alligevel på grund af dårlig budgetstyring og dårlig tilrettelæggelse kommer i en situation, hvor man på en eller anden given afdeling på Bispebjerg Hospital eller et andet sted pludselig har en lønsum, der ikke rækker, og man er nødt til afskedige ti SOSU-assistenter, selv om det samlede sundhedsvæsens personaleforbrug i øvrigt stiger år for år?
Hvad så?
Skal der så bare være frit træk på den her konto?
Skal vi introducere tvangsrygning i samfundet for at få det hele finansieret?
Hvordan forholder hr. Villy Søvndal sig til det tema, jeg forsøgte at tage op her i dag, om, hvilken økonomisk situation Danmark befinder sig i?
Altså, spørgsmålene er jo legio, spørgsmålene er legio.
Hvis man trækker det sammen, kan man sige: Ja, det koster flere penge at behandle flere patienter.
Ja, det er også derfor, at vi år for år bruger flere penge.
I øvrigt er det sådan, at man kan behandle disse patienter dyrere eller billigere.
Hvis man går ud i sundhedsvæsenet, kan man se, at der er en mærkbar forskel på, hvad det koster at lave en given operation på de forskellige sygehuse, for de kan også drives mere eller mindre effektivt.
Det er regionerne, der driver dem.
Det har vi ikke i dag.
Derfor bliver jeg nødt til at spørge igen: Er det sådan, at Socialistisk Folkeparti foreslår, at vi afvikler regionerne, og at vi laver et statsligt forankret sygehusvæsen?
Det er en spændende tanke.
Jeg går ind i den med åbent sind.
Fordi der bliver fyret medarbejdere hele tiden, bliver der sagt.
Jamen der bliver jo ikke fyret medarbejdere hele tiden.
Der bliver år for år i det danske sundhedsvæsen ansat stadig flere sundhedsarbejdere.
Det rokker ikke ved, at der er en konkret situation i nogle konkrete regioner om nogle konkrete sygehuse, hvor man øjensynligt ikke har haft en god nok styring, hvilket altså betyder, at man får sådan noget stop-go.
Det ser absurd og meningsløst ud.
Jeg bryder mig ikke om at se på det.
Det er dårligt tilrettelagt arbejde.
Er forklaringen på, at det opstår, afløbet til de private sygehuse?
For det er jo ligesom det, der ligger indbygget i den måde, fru Margrethe Vestager spørger på.
Nej, det er det ikke.
Der er ikke noget, der tyder på, at den sum, der flyttes fra det offentlige til de private sygehuse – nu snakker jeg om summen – udgør nogen vækst, der på nogen måder rækker ud over de ekstra penge, der er blevet tilført sundhedsvæsenet.
Så forklaringen skal findes et andet sted, nemlig i budgetstyring.
Der bliver vi nødt til at tage stilling til med hinanden, hvordan vi skal fordele dette ansvar.
Det er da old school radical, jeg snakker om her
Enten ligger det i regionerne, også de to steder, hvor man altså aktuelt ser ud til at have problemer, i Midtjylland hos hr. Bent Hansen og i hovedstadsregionen hos fru Vibeke Storm Rasmussen, ellers må det jo flyttes et andet sted hen.
Vi har ikke fået en henvendelse fra Danske Regioner, der siger, at den økonomiaftale, vi lavede sidste år, er lavet på et falsk grundlag.
Det har vi ikke.
Vi har tværtimod fået en henvendelse fra Danske Regioner, hvor de ser frem til, at vi skal mødes senere på foråret for at diskutere økonomi for 2011.
Derfor bliver jeg nødt til at fastholde, at det her er et regionalt ansvar.
Det vil selvfølgelig understrege nogle pointer hos os, der handler om, at vores gamle idé fra 2001, som vi har søgt at sætte igennem efter bedste evne, der hedder, at pengene skal følge patienterne, at det skal være takststyret, kan vi blive nødt til at gå ind og teste – om det nu fungerer godt nok, om det bliver oversat godt nok ude i de enkelte regioner.
Jeg er enig i det synspunkt, der hedder, at hvis man i en afdeling producerer mere på et ordentligt omkostningsniveau, skal pengene selvfølgelig også ud i den afdeling og ikke havne et andet sted.